SET ปิดบวก 7 จุด รับแรงซื้อกลับหุ้น “บิ๊กแคป”-แนะจับตางบ “บจ.” ไตรมาส 3
SET ปิดบวก 7 จุด รับแรงซื้อกลับหุ้น “บิ๊กแคป” และเป็นการปรับขึ้นตามทิศทางตลาดต่างประเทศ แนวโน้มพรุ่งนี้คาดแกว่งออกด้านข้างก่อนเข้าวันหยุดยาว แนะติดตามงบไตรมาส 3/64 ให้แนวรับ 1,630 จุด แนวต้าน 1,650 จุด
20 ต.ค. 2564

นายวิจิตร อารยะพิศิษฐ์ นักกลยุทธ์การลงทุน บล.เมย์แบงก์กิมเอ็ง (ประเทศไทย) กล่าวว่า ตลาดหุ้นไทยวันนี้ แกว่งตัวขึ้น หรือ Sideway up หลักๆมาจากโมเมนตัมการฟื้นตัวของหุ้นหลายกลุ่ม โดยเฉพาะแรงซื้อหุ้นขนาดใหญ่ (Big Cap) อาทิ KBANK, SCB, SCGP และ SCC โดยตลาดหุ้นบ้านเรารีบาวด์จากวานนี้ที่ปรับลงไปมาก แต่ยังไม่มีปัจจัยใหม่ และเป็นไปตามทิศทาตลาดต่างประเทศที่รีบาวด์ด้วย อย่างไรก็ตาม ดัชนียังแกว่งในกรอบแคบๆ ไปไหนไม่ไกล
สำหรับแนวโน้มตลาดวันพรุ่งนี้ มองว่าน่าจะเคลื่อนไหวในกรอบแกว่งออกด้านข้าง เพราะจะเข้าวันหยุดยาว แนะติดตามงบการเงินไตรมาส 3/2564 ของบริษัทจดทะเบียน (บจ.) อาจมีโมเมนตัมแรงเหวี่ยงได้ โดยกองทุนขายออกคาดเป็นการปรับพอร์ตก่อนเข้าสู่การรายงานงบการเงิน
อย่างไรก็ดีพร้อมให้แนวรับไว้ที่ 1,630 จุด แนวต้านที่ 1,650 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK มูลค่าการซื้อขาย 3,583.66 ล้านบาท ปิดที่ 142.50 บาท เพิ่มขึ้น 1.50 บาท
SCB มูลค่าการซื้อขาย 2,502.90 ล้านบาท ปิดที่ 125.50 บาท เพิ่มขึ้น 3.00 บาท
BANPU มูลค่าการซื้อขาย 2,482.79 ล้านบาท ปิดที่ 12.30 บาท ลดลง 0.40 บาท
SCGP มูลค่าการซื้อขาย 1,762.62 ล้านบาท ปิดที่ 63.25 บาท เพิ่มขึ้น 1.50 บาท
PTT มูลค่าการซื้อขาย 1,732.08 ล้านบาท ปิดที่ 39.50 บาท ราคาไม่เปลี่ยนแปลง
 
 